## Rješenje Agencije za zaštitu tržišnog natjecanja, urbroj: 580-03-17-2010-03 od 7. listopada 2010.

### NN 118/2010 (20.10.2010.), Rješenje Agencije za zaštitu tržišnog natjecanja, urbroj: 580-03-17-2010-03 od 7. listopada 2010.

AGENCIJA ZA ZAŠTITU TRŽIŠNOG NATJECANJA

3093

Agencija za zaštitu tržišnog natjecanja na temelju članka 13. stavaka 1., 2., 3. i članka 4. stavka 3. točke a) Zakona o državnim potporama (»Narodne novine«, broj 140/05) u upravnoj stvari donošenja odobrenja državne potpore sadržane u prijedlogu Operativnog programa potpora proizvodnji kemikalija i kemijskih proizvoda, proizvodnji osnovnih farmaceutskih proizvoda i farmaceutskih pripravaka, proizvodnji proizvoda od gume i plastike i proizvodnji ostalih nemetalnih mineralnih proizvoda za 2010. godinu, pokrenutog na temelju zahtjeva Ministarstva gospodarstva, rada i poduzetništva, na temelju odluke Vijeća za zaštitu tržišnog natjecanja, s 52. sjednice, održane 7. listopada 2010., donosi

RJEŠENJE

I. Odobrava se državna potpora sadržana u prijedlogu Operativnog programa potpora proizvodnji kemikalija i kemijskih proizvoda, proizvodnji osnovnih farmaceutskih proizvoda i farmaceutskih pripravaka, proizvodnji proizvoda od gume i plastike i proizvodnji ostalih nemetalnih mineralnih proizvoda za 2010. godinu, jer je sukladna sa Zakonom o državnim potporama.

II. Potpora iz točke I. izreke ovog rješenja odnosi se na regionalnu potporu iz Odluke o objavljivanju pravila o regionalnim potporama (»Narodne novine«, broj 58/08).

III. Ministarstvo gospodarstva, rada i poduzetništva, u obvezi je Agenciji za zaštitu tržišnog natjecanja dostaviti dokaze da se sredstva dodijeljena poduzetnicima na temelju Operativnog programa potpora proizvodnji kemikalija i kemijskih proizvoda, proizvodnji osnovnih farmaceutskih proizvoda i farmaceutskih pripravaka, proizvodnji proizvoda od gume i plastike i proizvodnji ostalih nemetalnih mineralnih proizvoda za 2010. godinu, odnose na projekte ili za dio projekta kojeg je poduzetnik započeo u razdoblju od 15. listopada do 31. prosinca 2010.

Rok za izvršenje mjere: 31. siječanj 2011.

IV. Potpora iz točke I. izreke ovog rješenja, ne može se dodjeljivati poduzetnicima u teškoćama.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 23. rujna 2010., od Ministarstva gospodarstva, rada i poduzetništva (dalje: Ministarstvo) prijedlog Operativnog programa potpora proizvodnji kemikalija i kemijskih proizvoda, proizvodnji osnovnih farmaceutskih proizvoda i farmaceutskih pripravaka, proizvodnji proizvoda od gume i plastike i proizvodnji ostalih nemetalnih mineralnih proizvoda za 2010. godinu (dalje: Operativni program).

Operativni program predviđa dodjelu regionalnih potpora malim, srednjim i velikim poduzetnicima za koji obavljaju sljedeće djelatnosti: proizvodnju kemikalija i kemijskih proizvoda, proizvodnju osnovnih farmaceutskih proizvoda i farmaceutskih pripravaka, proizvodnju proizvoda od gume i plastike te proizvodnju ostalih nemetalnih mineralnih proizvoda.

Operativni program Agenciji je podnesen sukladno članku 12. stavku 1. Zakona o državnim potporama (»Narodne novine«, broj 140/05; dalje: ZDP).

Osim Operativnog programa, Agenciji je dostavljen i Obrazac prijave državne potpore te Obrazac o dodatnim podacima za regionalne potpore.

2. PROPISI PRIMIJENJENI TIJEKOM POSTUPKA PRED AGENCIJOM

Osim ZDP-a, Agencija je primijenila Odluku o karti regionalnih potpora (»Narodne novine«, broj 52/08) i Odluku o objavljivanju pravila o regionalnim potporama (»Narodne novine«, broj 58/08).

3. OPIS OPERATIVNOG PROGRAMA

3.1. Naziv: Operativni program potpora proizvodnji kemikalija i kemijskih proizvoda, proizvodnji osnovnih farmaceutskih proizvoda i farmaceutskih pripravaka, proizvodnji proizvoda od gume i plastike i proizvodnji ostalih nemetalnih mineralnih proizvoda za 2010.

3.2. Davatelj sredstava: Ministarstvo gospodarstva, rada i poduzetništva

3.3. Pravni temelj za donošenje Operativnog programa: Strateške odrednice razvitka kemijske industrije u Republici Hrvatskoj za razdoblje od 2008. do 2010. (dalje: Strateške odrednice), usvojene od strane Vlade Republike Hrvatske na 23. sjednici, održanoj 21. svibnja 2008.

3.4. Izvor sredstava:

Sredstva za provedbu Operativnog programa osigurana su u Državnom proračunu Republike Hrvatske na poziciji Ministarstva gospodarstva, rada i poduzetništva A-560117 – restrukturiranje i razvoj pojedinih grana industrije, a iznose 7.000.000,00 kn.

3.5. Cilj i svrha: učinkovitija proizvodnja kemikalija i kemijskih proizvoda, osnovnih farmaceutskih proizvoda i pripravaka, proizvoda od gume i plastike te ostalih nemetalnih mineralnih proizvoda, budući da se sredstva namjeravaju uložiti u strojeve i opremu što će dovesti do promjene strukture proizvodnje prema višim kvalitativnim i cjenovnim razredima, stalnom tehnoIoškom obnavljanju proizvodnje i primjeni prenesenih inovacija i vlastitih znanja, specijalizaciji i povezivanju poduzetnika u lancu dodane vrijednosti, te organizacija klasterizacije djelatnosti na identificiranim i prihvaćenim čvorištima zajedništva, što je i predviđeno pravnim temeljem tj. Strateškim odrednicama.

3.6. Opravdani troškovi i intenzitet državne potpore:

3.6.1. Opravdani troškovi

Regionalne potpore u obliku subvencije predviđene Operativnim programom namijenjene su ulaganju, a dodjeljuju se za projekte početnog ulaganja u materijalnu i nematerijalnu imovinu, osim zgrada i zemljišta, koji se odnose na osnivanje novog poduzetnika odnosno nove poslovne djelatnosti, proširenje već postojeće poslovne djelatnosti, širenje raznolikosti proizvodnje u smislu novih, dodatnih proizvoda te temeljnu promjenu sveukupnog proizvodnog procesa postojeće poslovne djelatnosti.

U konkretnom slučaju opravdani troškovi za regionalne potpore jesu troškovi materijalnih ulaganja koji se odnose na opremu i strojeve, te troškovi nematerijalnog ulaganja koji predstavljaju troškove ulaganja koji su nastali transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom.

Kod troškova koji se odnose na materijalna ulaganja, osim zgrada i zemljišta, zakup se može uzeti u obzir samo ako se vrši u obliku financijskog lizinga i sadrži obvezu kupnje imovine nakon isteka ugovora o zakupu.

Opravdano nematerijalno ulaganja podliježe ispunjavanje sljedećih uvjeta: mora se koristiti isključivo u poslovnoj djelatnosti koja prima regionalnu potporu, mora se smatrati imovinom s mogućnošću otpisa (amortizirajuća imovina), mora biti kupljeno od trećih strana po tržišnim uvjetima, te mora biti uključeno u imovinu poduzetnika odnosno iskazano u bilanci stanja primatelja regionalne potpore najmanje pet godina (odnosno tri godine u slučaju malih i srednjih poduzetnika).

3.6.2. Intenzitet državne potpore

Republika Hrvatska se sukladno Nacionalnoj klasifikaciji prostornih jedinica za statistiku (NKPJS) (»Narodne novine«, broj 35/2007) sastoji od tri prostorne jedinice za statistiku 2. razine: 1. Sjeverozapadna Hrvatska u kojoj prema Odluci o karti regionalnih potpora maksimalni intenzitet potpore iznosi 40 posto opravdanih troškova, te 2. Središnja i Istočna (Panonska) Hrvatska i 3. Jadranska Hrvatska u kojoj maksimalni intenzitet potpore iznosi 50 posto opravdanih troškova.

U slučaju malih i srednjih poduzetnika maksimalni intenzitet regionalne potpore može se uvećati za 20 posto bruto ekvivalenta potpore za male poduzetnike i za 10 posto bruto ekvivalenta potpore za srednje poduzetnike.

3.7. Korisnici sredstava:

Potpore se dodjeljuju svim vrstama poduzetnika koji obavljaju sljedeće djelatnosti:

a) poduzetnicima sa sjedištem u Republici Hrvatskoj koji zapošljavaju više od 20 djelatnika čija je osnovna djelatnost određena Odlukom o nacionalnoj klasifikaciji djelatnosti 2007. – NKD 2007. (»Narodne novine« broj, 58/07) u odjeljku 20 – Proizvodnja kemikalija i kemijskih proizvoda, 21 - Proizvodnja osnovnih farmaceutskih proizvoda i farmaceutskih pripravaka, 22 - Proizvodnja proizvoda od gume i plastike, te 23 - Proizvodnja ostalih nemetalnih mineralnih proizvoda,

b) poduzetniku fizičkoj osobi koja ostvaruje dohodak od obrta i s obrtom izjednačenim djelatnostima čija je osnovna djelatnost proizvodnje određena Odlukom o nacionalnoj klasifikaciji djelatnosti 2007. – NKD 2007. u odjeljku 20 – Proizvodnja kemikalija i kemijskih proizvoda, 21 - Proizvodnja osnovnih farmaceutskih proizvoda i farmaceutskih pripravaka, 22 - Proizvodnja proizvoda od gume i plastike, te 23 - Proizvodnja ostalih nemetalnih mineralnih proizvoda, ako je zadovoljen jedan sljedećih od uvjeta iz članka 2. stavka 4. Zakona o porezu na dobit (Narodne novine broj 177/04):

1. ako je u prethodnom poreznom razdoblju ostvario ukupni primitak veći od 2.000.000,00 kuna, ili

2. ako je u prethodnom poreznom razdoblju ostvario dohodak veći od 400.000,00 kuna, ili

3. ako ima dugotrajnu imovinu u vrijednosti većoj od 2.000.000,00 kuna, ili

4. ako u prethodnom poreznom razdoblju prosječno zapošljava više od 20 radnika.

Korisnici državne potpore ne mogu biti poduzetnici koji su u poteškoćama, u stečaju ili postupku likvidacije i imaju nepodmirene obveze prema državi ili zaposlenicima. Pojam poduzetnika u teškoćama određen je Odlukom o objavljivanju pravila o državnim potporama za sanaciju i restrukturiranje (»Narodne novine, broj 20/07).

Korisnici državne potpore ne mogu biti poduzetnici za koje je zatražen povrat potpora ili poduzetnici koji se nalaze u postupku povrata potpora.

3.8. Instrument dodjele: subvencija

3.9. Odredbe o zbrajanju različitih vrsta državnih potpora, nadzoru prilikom dodjele i korištenja državne potpore.

Ukupni iznos potpora za iste opravdane troškove po svakom Projektu ne može biti veći od maksimalnog intenziteta koji je propisan za regionalne potpore

Sredstva državne potpore odobrena Operativnim programom zbrajaju se s drugim državnim potporama. Visina državne potpore po pojedinom primatelju ne može prijeći ukupno dozvoljeni intenzitet regionalne potpore, bez obzira na davatelja državne potpore.

Potpore se dodjeljuju na temelju zahtjeva za potporu i nakon što je tijelo nadležno za upravljanje programom potpora potom potvrdilo u pisanom obliku da nakon provođenja detaljne ocjene projekta utvrđeno da isti ispunjava uvjete za stjecanje prava na potporu koji su utvrđeni programom potpora. Također, korisnik državne potpore kod prijave za dodjelu potpora po Operativnom programu, u obvezi je dostaviti popis svih dobivenih potpora za protekle tri fiskalne godine koje uključuju i tekuću godinu, za istu namjenu, uz naznaku na temelju kojih je programa odobrena (Zakon o poticanju ulaganja, Zakon o državnoj potpori za obrazovanje i izobrazbu, Operativni plan poticanja malog i srednjeg poduzetništva, i ostali).

Sredstva državne potpore odobrena na temelju Operativnog programa odobravaju se uvjetno, što znači da ukoliko se utvrdi da sredstva nisu utrošena namjenski, poduzetnik je iste dužan vratiti uvećane za zakonsku zateznu kamatu.

Povrat nezakonite ili nenamjenski iskorištene državne potpore određuje se na način da se iznos iskorištene državne potpore uveća za iznos zakonske zatezne kamatne stope, počevši od dana korištenja državne potpore. Izračun zakonske zatezne kamate izvršit će se sukladno članku 29. stavku 2. Zakona o obveznim odnosima (»Narodne novine« broj 35/05 i 41/08).

3.10. Trajanje programa: od 15. listopada do 31. prosinca 2010., a subvencije će se dodjeljivati za projekte ili dio projekta koji je započeo u navedenom razdoblju.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je regionalne potpore u obliku subvencija, sadržane u Operativnom programu, na svojoj 52. sjednici, održanoj 7. listopada 2010.

Prilikom donošenja odluke Vijeće je uzelo u obzir sve činjenice iz Operativnog programa Obrasca prijave državne potpore, te iz Dodatka II.1. Obrasca o dodatnim podacima za regionalne potpore.

Vijeće je utvrdilo da mjere predviđene Operativnim programom, predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer je riječ o stvarnim ili potencijalnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore predložene u Operativnom programu odnose na regionalne potpore, Vijeće je moralo utvrditi može li se na regionalne potpore primijeniti izuzeće iz članka 4. stavka 3. točke a) ZDP-a, temeljem kojeg se iznimno mogu ocijeniti sukladnim ZDP-u državne potpore namijenjene poticanju razvoja područja s neuobičajenim niskim životnim standardom ili velikom nezaposlenosti.

U odnosu na regionalne potpore, Vijeće je utvrdilo da se iste dodjeljuju za namjene sukladne članku 34. Odluke o regionalnim potporama, na koje se može primijeniti izuzeće iz članka 4. stavka 3. točke a) ZDP-a.

Analizom intenziteta državne potpore i opravdanih troškova iz točke 3.6. obrazloženja ovog rješenja, Vijeće je utvrdilo da su isti sukladni odredbama iz Odluke o regionalnim potporama i Odluke o karti regionalnih potpora.

Naime, regionalne potpore namijenjene su za projekte početnih ulaganja sukladno točki 4.1. Odluke o regionalnim potporama. Takve potpore mogu se dodijeliti na temelju troškova materijalnih ulaganja u postrojenja/opremu, te za nematerijalna ulaganja koja nastaju transferom tehnologija u obliku stjecanja prava na patente, licence, tehnološko znanje (know-how) i slično, sukladno točki 4.2. Odluke o regionalnim potporama, što je predviđeno Operativnim programom i opisano u točki 3.7.1. obrazloženja ovog rješenja.

U odnosu na intenzitete državne potpore, Vijeće je utvrdilo da intenziteti iz Operativnog programa opisani u točki 3.7.2. obrazloženja ovog rješenja odgovaraju intenzitetima određenim Odlukom o karti regionalnih potpora, odnosno velikim poduzetnicima, u prostornoj jedinici Sjeverozapadna Hrvatska, može se dodijeliti regionalna potpora u iznosu do 40 posto opravdanih troškova dok se u prostornim jedinicama Središnja i Istočna (Panonska) Hrvatska te Jadranska Hrvatska, regionalna potpora može dodijeliti do 50 posto opravdanih troškova. Također, u slučaju dodjele regionalne potpore malim i srednjim poduzetnicima, najviši intenzitet regionalne potpore, može se uvećati za 20 posto opravdanih troškova za male poduzetnike odnosno za 10 posto opravdanih troškova za srednje poduzetnike.

Navedene odredbe sukladne su točkom 44. alineje 3. Odluke o regionalnim potporama, budući da u navedenim prostornim jedinicama bruto društveni proizvoda po stanovniku ne prelazi 45 posto prosječnog bruto društvenog proizvoda u odnosu na trogodišnji prosjek dvadeset pet država članica Europske unije (EU-25).

Slijedom iznijetog, Vijeće je utvrdilo da Operativni program predstavlja program državne potpore iz članka 3. stavka 2. ZDP-a, te da se na regionalne potpore predviđene programom može primijeniti izuzeće iz članka 4. stavka 3. točke a) ZDP-a. Stoga je Agencija, temeljem odluke Vijeća, odlučila kao u točki I. i II. izreke ovog rješenja.

Također, s obzirom da se regionalne potpore mogu dodijeliti samo za buduće projekte ulaganja, odnosno prije početka rada na projektu, kako je to propisano u točki 38. Odluke o regionalnim potporama, Agencija je temeljem odluke Vijeća, odlučila kao u točki III. izreke ovog rješenja.

S obzirom da se regionalna potpora ne može dodijeliti poduzetnicima u teškoćama, sukladno točki 9. Odluke o regionalnim potporama, odlučeno je kao u točki IV. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2. i 3. ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-02/04

Urbroj: 580-03-17-2010-03

Zagreb, 7. listopada 2010.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 118/2010-3093